b"\n_START_ARTICLE_\nJules Dumont d'Urville\n_START_SECTION_\nd\xe2\x80\x99Urvilles tidlige liv\n_START_PARAGRAPH_\nDumont d\xe2\x80\x99Urville begynte som sytten\xc3\xa5ring i den franske marinen og avsluttet sin offisersutdannelse med utmerkte karakterer. Dessuten var han interessert i botanikk og han behersket syv fremmede spr\xc3\xa5k flytende._NEWLINE_I 1820 kj\xc3\xb8pte han under en kartografisk ekspedisjon til Egeerhavet statuen Venus fra Milo for Frankrike. Mellom 1822 og 1824 var Dumont d\xe2\x80\x99Urville deltager i en botanisk og hydrografisk ekspedisjon til S\xc3\xb8rhavet.\n_START_SECTION_\nEkspedisjonen til Stillehavet\n_START_PARAGRAPH_\nI 1825 begynte en ny ekspedisjon til Stillehavets s\xc3\xb8ndre deler med fart\xc3\xb8yet \xc2\xabAstrolabe\xc2\xbb, og Dumont d\xe2\x80\x99Urville ble dens leder. Den f\xc3\xb8rste oppgaven var \xc3\xa5 lete etter ekspedisjonen med geografen Jean-Fran\xc3\xa7ois de La P\xc3\xa9rouse som 1788 forsvant i omr\xc3\xa5det. I 1828 ble det funnet et vrak som trolig tilh\xc3\xb8rte La P\xc3\xa9rouses ekspedisjon. I l\xc3\xb8pet av reisen ble det innsamlet over 1\xc2\xa0600 planteeksemplar og omkring 900 mineralpr\xc3\xb8ver. Videre kartla man S\xc3\xb8r\xc3\xb8ya i New Zealand og man bes\xc3\xb8kte Fiji\xc3\xb8yene, Ny-Caledonia, Ny-Guinea, Tasmania, Karolinene og Celebes. Dessuten ble flere spr\xc3\xa5k som ble talt p\xc3\xa5 de opps\xc3\xb8kte \xc3\xb8yene dokumentert. I 1829 var ekspedisjonen tilbake i Frankrike._NEWLINE_Med p\xc3\xa5 ekspedisjonen var blant andre biologene Joseph Paul Gaimard og Jean Ren\xc3\xa9 Constant Quoy.\n_START_SECTION_\nEkspedisjonen til Sydpolen\n_START_PARAGRAPH_\nI 1837 seilte Dumont d\xe2\x80\x99Urville med fart\xc3\xb8yene \xc2\xabAstrolabe\xc2\xbb og \xc2\xabZ\xc3\xa8l\xc3\xa9e\xc2\xbb mot Sydpolen, men fart\xc3\xb8yene satte seg tidlig fast i isen og det kostet store anstrengelser for \xc3\xa5 f\xc3\xa5 b\xc3\xa5tene l\xc3\xb8s. Senere ble halve mannskapet syke av skj\xc3\xb8rbuk, da de var tilbake i Chile forlot mange ekspedisjonen uten tillatelse. \xc3\x85ret derp\xc3\xa5 tilbrakte Dumont d\xe2\x80\x99Urville i varmere omr\xc3\xa5der omkring Salomon\xc3\xb8yene og Ny-Guinea._NEWLINE_I 1839 p\xc3\xa5begynte han et andre fors\xc3\xb8k p\xc3\xa5 \xc3\xa5 n\xc3\xa5 Antarktis og oppdaget en landmasse p\xc3\xa5 det antarktiske kontinent som fikk navnet Terre Ad\xc3\xa9lie.\n_START_SECTION_\nDumont d\xe2\x80\x99Urvilles senere liv\n_START_PARAGRAPH_\nEtter hjemreisen ble Dumont d\xe2\x80\x99Urville forfremmet til kontreadmiral, og alle gjenv\xc3\xa6rende deltagere fikk 150\xc2\xa0000 gullfranc._NEWLINE_Dumont d\xe2\x80\x99Urville d\xc3\xb8de 1842 sammen med sin hustru og sin s\xc3\xb8nn i en togulykke n\xc3\xa6r Versailles._NEWLINE_I 1911 navngav man Dumont d\xe2\x80\x99Urvillehavet til hans minne."